2.1. ปัจจัยความเสี่ยง 

การดำเนินธุรกิจของบริษัทฯ และบริษัทย่อย อาจได้รับผลกระทบจากทั้งปัจจัยภายในและภายนอก
ความเสี่ยงอาจส่งผลกระทบต่อการดำเนินธุรกิจของบริษัทฯ และบริษัทย่อย ซึ่งสรุปได้ดังนี้

1)  ความเสี่ยงที่อาจเกิดจากวิกฤตการณ์ทางการเงินและเศรษฐกิจของโลก

การชะลอตัวของเศรษฐกิจโลกอาจส่งผลกระทบต่อการดำเนินงานของบริษัทฯ และบริษัทย่อย ดังนี้

  1.1) ด้านผลการดำเนินงาน

จากการที่เศรษฐกิจโลกได้ชะลอตัวลง ส่งผลให้ผู้บริโภคส่วนใหญ่ลดการบริโภคสินค้าและบริการต่างๆ
ซึ่งอาจส่งผลกระทบทั้งทางตรงและทางอ้อมต่อรายได้และการเติบโตของบริษัทฯ และบริษัทย่อย
แต่ด้วยวิสัยทัศน์ที่กว้างไกล บริษัทฯ
จึงได้ทำการกระจายฐานลูกค้าจากกลุ่มลูกค้าเดิมซึ่งส่วนใหญ่อยู่ในสหรัฐอเมริกาไปยังกลุ่มลูกค้าในแถบยุโรป
อินเดีย และประเทศอื่นๆ ที่มีอัตราการเติบโตทางเศรษฐกิจสูงมาอย่างต่อเนื่องในช่วง 2-3
ปีที่ผ่านมา
อีกทั้งยังได้เพิ่มประเภทของผลิตภัณฑ์ให้มีความหลากหลายในการนำไปประยุกต์ใช้ในอุตสาหกรรมต่างๆ
ให้มากขึ้น การดำเนินการดังกล่าวช่วยในการลดความรุนแรงจากผลกระทบข้างต้นไปได้บ้าง
แม้ว่าจะไม่สามารถขจัดความเสี่ยงได้ทั้งหมด นอกจากนี้บริษัทฯ ได้นำเอาเทคนิคการบริหารอื่นๆ
มาใช้ในการดำเนินงาน อาทิเช่น Lean Management และ Six Sigma
เพื่อช่วยควบคุมต้นทุนของทั้งองค์กรโดยยังคงรักษาคุณภาพที่ดี
รวมทั้งพัฒนาให้มีความยืดหยุ่นในการผลิตและบริหารงานมากขึ้นเพื่อให้สามารถรับมือกับสภาวการณ์ของโลกที่อุปสงค์โดยรวมได้ชะลอตัวลง

จากการที่บริษัทฯ มีฐานะทางการเงินที่มั่นคง
ประกอบกับการดำเนินนโยบายทางการเงินที่ระมัดระวังมาโดยตลอด บริษัทฯ
จึงมีความมั่นใจว่าจะสามารถดำเนินธุรกิจต่อไปได้อย่างราบรื่น นอกจากนี้
ในสภาวการณ์ดังเช่นปัจจุบันธุรกิจต่างๆ อาจมีการควบรวมกิจการกันมากขึ้นเพื่อความอยู่รอด
ซึ่งจะช่วยลดการแข่งขันจึงอาจเป็นโอกาสที่ดีในการขยายธุรกิจของบริษัทฯ
ด้วยการเข้าซื้อหรือควบรวมกิจการเป้าหมายในราคาที่สมเหตุสมผล

  1.2) ด้านอัตราแลกเปลี่ยน

จากการที่บริษัทฯ ดำเนินธุรกิจด้านส่งออก โดยมีการนำเข้าวัตถุดิบเป็นมูลค่าค่อนข้างสูง
ทำให้การผันผวนในอัตราแลกเปลี่ยนของเงินบาทมีผลกระทบอย่างมากต่อการดำเนินงานของบริษัทฯ
โดยเฉพาะเมื่อค่าเงินบาทมีการแข็งค่าขึ้นเมื่อเทียบกับเงินดอลลาร์สหรัฐซึ่งเป็นสกุลเงินหลักที่ใช้ในการดำเนินธุรกิจในปัจจุบันของบริษัทฯ
ซึ่งผลกระทบดังกล่าวอาจสูงขึ้นเมื่อรวมการดำเนินงานของบริษัทย่อย
โดยเฉพาะกิจการในกลุ่มประเทศที่มีอัตราการเติบโตทางเศรษฐกิจสูง (Emerging countries)
เช่น อินเดีย บราซิล รัสเซีย ซึ่งเป็นประเทศที่สกุลเงินท้องถิ่นมีอัตราแลกเปลี่ยนผันผวนค่อนข้างสูง
ทำให้อาจส่งผลลบต่อการดำเนินงานโดยรวมของบริษัทฯ
หากการบริหารเงินตราต่างประเทศไม่มีประสิทธิภาพเพียงพอ

บริษัทฯ
คาดว่าความผันผวนของอัตราแลกเปลี่ยนเงินตราต่างประเทศจะทวีความรุนแรงมากขึ้นและจะมีความซับซ้อนในการบริหารเงินตราต่างประเทศมากขึ้นด้วย
โดยเฉพาะอย่างยิ่งในประเทศที่มีอัตราการขยายตัวทางเศรษฐกิจสูง (Emerging countries)
เนื่องจากสกุลเงินท้องถิ่นที่ใช้ส่วนใหญ่มิได้เป็นสกุลเงินหลักของโลก
จึงมีสภาพคล่องต่ำและมีความผันผวนสูง
การป้องกันความเสี่ยงจากอัตราแลกเปลี่ยนจึงทำได้ยากและมีต้นทุนสูง ในปี 2551 บริษัทฯ
มีขาดทุนจากอัตราแลกเปลี่ยนจำนวน 62.4 ล้านบาท อย่างไรก็ตาม บริษัทฯ
มีนโยบายที่จะใช้มาตรการป้องกันความเสี่ยงจากความผันผวนของอัตราแลกเปลี่ยนและอัตราดอกเบี้ยที่มีประสิทธิภาพ
โดยคำนึงถึงต้นทุนของการป้องกันความเสี่ยงนั้นด้วย นอกจากนี้
เพื่อให้การป้องกันความเสี่ยงดังกล่าวมีประสิทธิภาพมากขึ้น บริษัทฯ
ได้จัดให้มีเจ้าหน้าที่ที่มีประสบการณ์และความสามารถสูงดูแลการบริหารเงินตราต่างประเทศประจำในแต่ละภูมิภาคหลัก
เพื่อให้สามารถติดตามการเปลี่ยนแปลงของค่าเงินในตลาดการเงินที่เกี่ยวข้องได้อย่างมีประสิทธิภาพมากขึ้น
เพราะสามารถขจัดปัญหาด้านความแตกต่างของเวลา (Time zone)
และสามารถเข้าถึงตลาดเงินหรือติดต่อสถาบันการเงินที่อยู่ในแต่ละภูมิภาคเพื่อทำรายการการเงินได้อย่างมีประสิทธิผล

  1.3) ด้านวัตถุดิบและซัพพลายเชน (Supply Chain)

ปัญหาการชะลอตัวของภาวะเศรษฐกิจโลก อาจส่งผลให้ธุรกิจต่างๆ รวมถึงผู้ผลิตวัตถุดิบของบริษัทฯ
บางรายมีการปรับลดขนาดของธุรกิจหรืออาจต้องปิดกิจการลง
จนอาจทำให้เกิดภาวะขาดแคลนวัตถุดิบบางประเภทชั่วคราวหรือเกิดความล่าช้าในการจัดส่ง
แม้ว่าปัจจุบันบริษัทฯ จะยังไม่ประสบกับปัญหาดังกล่าวมากนัก
แต่ก็ได้มีการเตรียมมาตรการรองรับและป้องกันความไม่แน่นอนที่อาจจะเกิดขึ้น
ด้วยการจัดหาวัตถุดิบจากผู้ผลิตหลายๆ รายและจากหลายๆ แหล่ง
รวมทั้งมีการคาดการณ์และวางแผนด้านการจัดเตรียมวัตถุดิบร่วมกับผู้ผลิตหลักของบริษัทฯ
ตลอดจนการนำระบบการรับฝากสินค้า (Consignment Inventory Program)
มาใช้กับผู้ขายวัตถุดิบที่อยู่ในต่างประเทศ
เพื่อให้มั่นใจว่าจะสามารถจัดหาวัตถุดิบได้เพียงพอและทันเวลา
จนไม่ทำให้เกิดการสะดุดในกรณีฉุกเฉินอีกด้วย นอกจากนี้ บริษัทฯ
ยังมีเครือข่ายโลจิสติกส์ที่เข้มแข็งทั้งในประเทศและต่างประเทศ
ทำให้กรณีปิดสนามบินที่ผ่านมาไม่ได้ส่งผลกระทบต่อการดำเนินงานของบริษัทฯ มากนัก อย่างไรก็ตาม
บริษัทฯ จะทำงานอย่างใกล้ชิดกับทั้งผู้ผลิตวัตถุดิบและลูกค้าต่อไปเพื่อลดผลกระทบดังกล่าว

  1.4) ความสามารถในการเรียกเก็บหนี้

สภาพคล่องและเสถียรภาพทางการเงิน
มีความจำเป็นอย่างยิ่งต่อการอยู่รอดและการเติบโตที่ยั่งยืนของธุรกิจ
การบริหารลูกหนี้และการเรียกเก็บหนี้ที่มีประสิทธิภาพจึงมีความสำคัญอย่างมากต่อสถานะทางการเงินของบริษัทฯ
โดยเฉพาะอย่างยิ่งในช่วงที่เศรษฐกิจโลกอยู่ในภาวะถดถอย

บริษัทฯ ได้นำระบบบริหารจัดการทรัพยากรโดยรวม (ERP-Enterprise Resource Planning)
ซึ่งเป็นระบบของเอสเอพี (SAP) เป็นเครื่องมือช่วยในการบริหารงานด้านการขาย
และการเรียกชำระหนี้อย่างมีประสิทธิภาพ นอกจากนี้ การประกันสินเชื่อ (Credit insurance)
ก็เป็นการบริหารความเสี่ยงจากการไม่ได้รับชำระหนี้ที่มีประสิทธิภาพอีกวิธีหนึ่งที่บริษัทฯ
ได้นำมาใช้เป็นเวลากว่า 10 ปีแล้ว
โดยบริษัทผู้รับประกันนับเป็นบริษัทที่มีความมั่นคงและได้รับความเชื่อถือจากทั่วโลก
การประกันสินเชื่อดังกล่าว ไม่เพียงแต่ช่วยบรรเทาความเสียหายจากการไม่ได้รับชำระหนี้
แต่ยังช่วยให้บริษัทฯ
สามารถติดตามสถานะทางการเงินในปัจจุบันของลูกค้าได้อย่างใกล้ชิดและถูกต้อง
โดยจะมีรายงานและมีการแจ้งเตือนให้ทราบในกรณีที่ลูกค้าเกิดปัญหาทางการเงินได้อย่างทันการ

ที่ผ่านมา บริษัทฯ ยังมิได้ประสบปัญหาการค้างชำระมากนัก
แต่ภาวะดังกล่าวอาจเกิดขึ้นได้ในอนาคตจากผลของวิกฤติเศรษฐกิจ ซึ่งบริษัทฯ
เองก็ได้ตระหนักถึงความเสี่ยงในเรื่องนี้เป็นอย่างดี
จึงได้มีการดูแลติดตามและบริหารลูกหนี้อย่างใกล้ชิด
รวมทั้งมีการเตรียมความพร้อมทั้งด้านระบบงานและบุคลากรที่มีประสบการณ์และความสามารถ
บริษัทฯ จึงมั่นใจว่าจะสามารถดำเนินงานต่อไปได้อย่างราบรื่นและมีประสิทธิภาพ

2)  ความเสี่ยงจากการขาดแคลนบุคลากร

ปัจจุบันบริษัทฯ ได้มีการขยายธุรกิจไปยังภูมิภาคต่างๆ ได้แก่ อินเดีย สโลวาเกีย
และประเทศอื่นๆในทวีปยุโรป ทำให้บริษัทฯ
มีความต้องการบุคลากรที่มีคุณภาพในระดับบริหารไปทำงานประจำในแต่ละภูมิภาค
แต่การทำงานร่วมกันภายใต้สภาพแวดล้อมและวัฒนธรรมที่ต่างกัน ทำให้บุคลากรที่บริษัทฯ
ต้องการต้องมีคุณสมบัติอื่นๆ เพิ่มเติม เช่น มีความคล่องตัวในการทำงานในต่างสถานที่
มีทัศนคติที่ดีและมีทักษะในหลายๆ ด้าน ทั้งด้านการติดต่อสื่อสาร
การมีภาวะผู้นำรวมทั้งความสามารถในการบริหารงาน เป็นต้น
จึงอาจทำให้เกิดปัญหาการขาดแคลนบุคลากรในกลุ่มดังกล่าวได้

บริษัทฯ ได้จัดโครงการ “การพัฒนาภาวะผู้นำ (Leadership Talent Development
Program)” โดยมีผู้เชี่ยวชาญมืออาชีพด้านการพัฒนาบุคลากรระดับโลกเข้าร่วมจัดทำโครงการ
โดยจัดการอบรมอย่างต่อเนื่องให้แก่บุคลากรในระดับผู้บริหารและหัวหน้าสายงานต่างๆ
ที่ได้รับการคัดเลือก เพื่อพัฒนาทักษะด้านความเป็นผู้นำ รวมทั้งความพร้อมในด้านอื่นๆ
ในการทำงานภายใต้ความแตกต่างด้านวัฒนธรรม เพื่อรองรับการขยายธุรกิจไปยังภูมิภาคต่างๆ
ทั่วโลก

3)  ความเสี่ยงในการเปลี่ยนแปลงนโยบายของผู้ถือหุ้นรายใหญ่

เนื่องจากบริษัท เดลต้า อีเลคโทรนิคส์ อิงค์ ประเทศไต้หวันและบริษัทย่อยในประเทศจีน
ซึ่งเป็นผู้ถือหุ้นใหญ่ของบริษัทฯ มีการดำเนินธุรกิจเช่นเดียวกันกับบริษัทฯ
ซึ่งสินค้าบางชนิดอาจมีลักษณะเหมือนหรือคล้ายคลึงกัน
ซึ่งอาจส่งผลกระทบในด้านลบต่อกิจการของบริษัทฯ ได้ อย่างไรก็ตามในการกำหนดนโยบายบริษัทฯ
ได้มุ่งที่จะเพิ่มความสามารถในการแข่งขันในตลาดโลกมากกว่าที่จะเน้นการแข่งขันกันเองซึ่งนอกจากจะมิได้สร้างประโยชน์โดยรวมแก่กลุ่มแล้ว
ยังอาจลดอำนาจการแข่งขันกับคู่แข่งนอกกลุ่มด้วย

การทำงานร่วมกับผู้ถือหุ้นใหญ่ในลักษณะเครือข่ายทำให้เกิดประโยชน์ร่วมกันในหลายๆ ด้าน
เช่นการพัฒนาศักภาพด้านการวิจัยและพัฒนาผลิตภัณฑ์ การเพิ่มช่องทางการจัดจำหน่าย
และการสร้างอำนาจต่อรองในการจัดซื้อวัตถุดิบ เป็นต้น
ส่วนนโยบายการดำเนินกิจการของแต่ละบริษัท ยังคงให้เป็นไปอย่างอิสระ และที่ผ่านมาบริษัทฯ
ยังได้รับการส่งเสริมและสนับสนุนกิจการจากผู้ถือหุ้นใหญ่ของบริษัทฯ ด้วยดี

4)  ความเสี่ยงด้านการลงทุนและการให้ความช่วยเหลือทางการเงิน

ตามที่บริษัทฯ
ได้มีการลงทุนทั้งโดยตรงและโดยอ้อมผ่านบริษัทย่อยในช่วงที่ผ่านมาโดยได้มีการลงทุนขนาดที่มีนัยสำคัญในปี
2546 ซึ่งเป็นการซื้อกิจการในกลุ่มบริษัทเดลต้า เอนเนอร์ยี่ ซิสเต็ม ในทวีปยุโรปนั้น ทำให้บริษัทฯ
ได้เห็นโอกาสในการขยายการลงทุนในบริษัทย่อยบางแห่งซึ่งมีศักยภาพในการเติบโตเพิ่มเติม บริษัทฯ
จึงต้องมีการเพิ่มเงินลงทุนหรือให้ความช่วยเหลือทางการเงินเพิ่มเติม
โดยอาจอยู่ในรูปแบบการให้กู้ยืมโดยตรงหรือการค้ำประกันการกู้ยืมให้กับสถาบันการเงินแก่บริษัทย่อยบางแห่ง
อย่างไรก็ตาม การบริหารเงินของบริษัทย่อยที่สำคัญๆ จะควบคุมและดูแลจากบริษัทฯ โดยตรง
แต่บริษัทฯ ก็ได้จัดให้ผู้บริหารของบริษัทย่อยดังกล่าว เข้ามาฝึกอบรมและพบปะกันที่บริษัทฯ
เป็นครั้งคราว
เพื่อให้ผู้บริหารกลุ่มดังกล่าวสามารถบริหารงานให้เป็นไปในแนวทางเดียวกันอย่างมีประสิทธิภาพและมีการประสานงานที่ดี

สำหรับนโยบายการลงทุนโดยทั่วไป บริษัทฯ
จะเน้นการลงทุนในธุรกิจที่มีความเกี่ยวเนื่องกับธุรกิจหลักที่บริษัทฯ
และบริษัทในกลุ่มมีความถนัดและเชี่ยวชาญ (โปรดดูรายละเอียดเพิ่มเติมในหัวข้อนโยบายการลงทุน)